Nuuskommentaar: Moenie “komkommer” – misdaad is onder beheer sê ministerArgieffoto Dis ongelukkig nie ’n nuwe verhaal nie. Volgens die vorige minister van polisie is AfriForum se poging om plaasaanvalle en plaasmoorde, wat die hoogste moordkoers onder ’n identifiseerbare groep ter wêreld insluit, net goedkoop propaganda. Suid-Afrika word as die verkragtingshoofstad van die wêreld beskou (al word net ’n klein persentasie van die verkragtings by die polisie aangemeld), maar moenie die kop breek nie, misdaad is onder beheer. Genl. Phiyega meen juis misdaad het in geheel afgeneem weens ’n “afname” in misdaad teen vroue en kinders. Hoe seker kan die generaal daarvan wees as die aanmeldkoers van hierdie soort misdade so ontsettend laag is? Vandag vind verskeie groot optogte teen korrupsie plaas, al is dit deels deur Nedlac in die wiele gery. Intussen ontken die ANC dat enigiets verkeerd was met die ooreenkoms tussen Hitachi en Chancellor House, want misdaad is mos nie ’n probleem nie. By Vishoek is daar gewelddadige betogings weens die arrestasie van vigilantes wat aangekeer is omdat hulle die reg in eie hande geneem het om die misdaadgolf in hul gebied om te keer. Daar is groot ontsteltenis oor die talle moorde op lede van die polisie en sterk optrede word beloof, maar misdaad is onder beheer. Oor een ding is die minister reg: die hoë moordkoers en ander geweldsmisdaad wat ook byvoorbeeld in die vorm van huisrooftogte en motorkapings die lewe van gewone burgers wreed binnedring, is ook simptomaties van ’n sosio-maatskaplike en morele ineenstorting. Baie meer rolspelers as net die polisie moet hul kant bring om die probleem hok te slaan. Maar die regering kan ook nie sy eie rol in hierdie uitmekaarval ontken nie. Ekonome maan oor die impak van die regering se ekonomiese beleidsrigtings op die land se sukkel-ekonomie en reuse vlakke van werkloosheid. Dit is moeilik om vir ander mense oor moraliteit en respek vir die reg te preek as die regering met die Nkandla-kwessie so skandalig omgaan soos wat die geval is. ’n Minister wat alle rasionele syfers, ook van die Reserwebank, dat sy nuwe visumregulasies toerisme erg skaad, as onwaar afmaak, help ook nie om ’n navolgenswaardige beeld van die kabinet te skets nie. ’n President wat ’n onkreukbare voorbeeld stel sou ’n groot aanwins wees. So lank ’n rasbenepe regering egter die ongelyke inkomste in Suid-Afrika bly inkleur en ideologies probeer regdokter deur te neem by diegene wat na bewering het en te gee vir diegene wat nie het nie (maar ook vir hulle wat al by herhaling “reggestel is”), gaan dinge lol. Iewers gaan die welvaartskeppers ook nie meer middele hê om te herkapitaliseer en opnuut welvaart te skep nie. Volksblad som vanoggend in sy hoofartikel die misdaadprentjie mooi op: “Die misdaadstatistieke vir 2014-’15 bevestig wat Suid-Afrikaners weet: Dat ons in ’n gewelddadige land bly waarin enigiemand enige dag die niksvermoedende slagoffer van die wreedste geweldsmisdaad denkbaar kan word.” Die “goeie storie” se woorde by die misdaadmelodie klink net te aardig vir woorde – nog erger as die musiek wat in RSG se “chill”-program gespeel word.